- Mircea Rednic, exasperat de fanii UTA-ei, după victoria cu FC Voluntari
- Arădenii s-au impus cu 4-3, la capătul unui meci nebun
Mircea Rednic este exasperat de fanii UTA-ei. "Bătrâna Doamnă" s-a impus dramatic în prima etapă din play-out. Echipa lui Mircea Rednic a câştigat cu 4-3, la capătul unui meci nebun. Formaţia din Arad a marcat golul victoriei în minutul 90+6, după ce fusese egalată în minutul 90+2.
Mai mult, inspiraţia lui Mircea Rednic a fost decisivă. Toate cele patru goluri ale arădenilor au fost marcate de jucători care au fost introduşi pe parcursul meciului de către antrenorul de 61 de ani.
Mircea Rednic, exasperat de fanii UTA-ei: "S-ar putea să îmi pierd eu răbdarea şi s-ar putea să nu fie bine"
Mircea Rednic a avut şi un mesaj dur pentru fanii "Bătrânei Doamne", după victoria dramatică cu FC Voluntari. Rednic s-a săturat de toate indicaţiile date dinspre tribună şi le-a cerut fanilor să aibă răbdare.
"Ne dorim mereu cele 3 puncte. Sunt fericit de jucători, de felul cum au reacţionat. Patru goluri date de jucătorii care au intrat. Asta vreau să facă jucătorii care intră. Îi felicit. Mi-au demonstrat că pot să mă bazez pe ei. Mergem înainte, e un pas.
La pauză au fost vreo două incidente urâte, care nu trebuie să se întâmple în vestiar. Câteva reacţii care mie nu mi-au plăcut. Eu am răbdare, experienţă. Eu iert, dar nu uit. Din discuţiile pe care le-am avut cu doi jucători, acolo, ceilalţi au reacţionat bine.
Victorie meritată. Încă odată, răbdare UTA-iştilor, că m-am săturat de câte sfaturi şi câte indicaţii daţi. Toţi sunteţi Mourinho. Haide Mourinho, găseşte-ţi echipă şi poate mă lasă şi pe mine lumea în pace. Că s-ar putea să îmi pierd eu răbdarea şi s-ar putea să nu fie bine. Păcat de tot ce s-a întâmplat aici.", a declarat Mircea Rednic, la digisport.ro.
După acest meci, UTA a ajuns pe locul 9 şi are 23 de puncte. De partea cealaltă, FC Voluntari rămâne pe loc direct retrogradabil, având 14 puncte.
Mircea Rednic, maestrul schimbărilor la UTA, în victoria cu Voluntari
Voluntari a deschis scorul pe terenul celor de la UTA, prin Adam Nemec, în minutul 28. La şase minute distanţă, Mircea Rednic a efectuat prima schimbare, forţat de accidentarea lui Marcelo Freitas.
"Puriul" l-a trimis în teren pe Pedro, iar acesta a reuşit să marcheze la patru minute distanţă. Ulterior, în prelungirile primei reprize, Armaş a dus-o din nou în avantaj pe Voluntari.
În repriza secundă, UTA a reuşit să egaleze în minutul 51. Johana Omondi a marcat pentru arădeni, la cinci minute distanţă după ce a fost trimis în teren.
UTA a preluat conducera în minutul 80. Alexandru Tudorie a înscris din pasa lui Claudiu Micovschi. Atacantul a fost trimis în teren în minutul 70.
A urmat un final de infarct la Arad. Voluntari a reuşit să egaleze în minutul 90+2, prin Merloi, iar Pedro a dat lovitura de graţie şi i-a adus toate punctele lui Mircea Rednic în minutul 90+6.
După golul marcat în minutul 90+6, Mircea Rednic a făcut un gest sfidător către banca ilfovenilor. Antrenorul le-a "bătut obrazul" oficialilor de la Voluntari.